ELLENŐRÖK

Az ellenőröket (bármit ellenőriznek) általában senki nem szereti.

Beszélgessünk arról, hogy miért van szükség ellenőrökre. Mi történne, ha senki nem ellenőrizné, hogy az utasoknak van-e érvényes jegyük, az emberek rendesen befizették-e az adójukat, a piacon friss húst árulnak-e és így tovább...

Vajon az emberek miért nem látják be maguktól, hogy jegyet kell venniük, adót kell fizetniük, csak kifogástalan árut szabad eladniuk?

A tanárok is ellenőrök, amikor feleléssel, dolgozatokkal ellenőrzik a gyerekek tudását. Erre miért van szükség? Ha egy tanár rossz jegyet ad az büntetés? (Jó esetben nem, csupán visszajelzés, hogy az adott anyagot a gyerek nem tudja, vagy nem eléggé tudja.)

A demokratikus államokban szétválnak a hatalmi ágak. A törvényhozó, a végrehajtó hatalom, valamint az igazságszolgáltatás szétválasztása azért fontos, mert ezzel megakadályozható a visszaélés a hatalommal, tehát ez is egyfajta ellenőrzés.

Egyes civil szervezeteket angolul néha úgy hívnak: „watchdog” (házőrző), mert ők vigyáznak, hogy az állami szervek betartsák a törvényeket (pl. emberjogi vonatkozásban).

A „whistleblower” (sípfújó) olyan személy, aki a munkahelyén folyó üzelmekről információkat ad át a médiának, hogy felhívja a figyelmet valamilyen magas szintű jogtalanságra, például korrupcióra.

Mindenki válasszon magának valamilyen ellenőrt, akinek a munkájáról úgy gondolja, fontos. Képzelje magát a helyébe, és egyes szám első személyben érveljen amellett, hogy a tevékenysége miért segít az embereknek, és mi történne, ha ő nem végezné el a munkáját.

A mesebeli Jóskától azért is félnek az emberek, mert szándékosan ijesztgeti őket. („Jóskától még a bérlettel és érvényes jeggyel utazók is féltek.”) Tanítsuk illemre! Soroljuk fel, hogyan viselkedik egy tisztességtudó, barátságos ellenőr!